એક વખત તો એવું બન્યું કે કાયમ ગેરહાજર રહેતી રતુડીને બોલાવવા કેટલાક છોકરાઓને મોકલ્યા તો તેની મા, નાની ભરવાડણ ગાળો બોલતી બોલતી નિશાળમાં આવીને શિક્ષકને કહેવા લાગી કે : ‘મારી રતુડી નિશાળે આવશે તો છાણ ભેગું કરવા કોણ તારો બાપ જાશે ?’ ત્યાર પછીથી ક્યારેય એ શિક્ષકે રતુડીને બોલાવી લાવવાનો આગ્રહ રાખ્યો નહિ. આવાં બીજા પણ અનુભવો થવા છતાં નિશાળની કાયાપલટ કરવાનો તેમનો ઉત્સાહ ઘટ્યો નહીં. છોકરાઓ તોફાન કરે કે જૂઠું બોલે તો તેઓ છોકરાઓને અંગૂઠા પકડાવતા અને ફૂટપટ્ટીથી ફટકારતા. શિક્ષક વિદ્યાર્થીઓને મારે એમાં ગામલોકોને કશું અજુગતું લાગતું નહીં.